Gagra

Dinas yn rhanbarth Abchasia, yng ngorllewin y Georgia hanesyddol, yw Gagra (Abchaseg a Rwseg: Гагра, Georgeg:გაგრა). Gorwedd ar lan ogledd-ddwyreiniol y Môr Du, wrth droed Mynyddoedd Caucasus. Mae Gagra'n ran o ardal ehangach gyda'r un enw. Mae Abchasia'n weriniaeth sydd wedi torri i ffwrdd o Georgia, er ei bod, yn rhyngwladol, yn dal i gael ei hadnabod yn swyddogol fel rhan o'r wlad honno. Roedd poblogaeth o 26,636 yn 1989, ond mae hyn wedi disgyn llawer ers hynny oherwydd carthu ethnig y Georgiaid o Abchasia.

Sefydlwyd y dref fel gwladfa Roegaidd hynafol o'r enw  Triglite yn wreiddiol, a gyfaneddwyd gan Groegiaid a Colciaid. Daeth dan lywodraeth teyrnas Pontus yn y ganrif gyntaf OC cyn cael ei llyncu'n ran o'r Ymerodraeth Rufeinig, pryd ailenwyd y dref yn Nitica. Fe achosodd ei lleoliad daearyddol i'r Rhufeiniad ei atgyfnerthu fel caer, a chafwyd ymosodiadau aml arni gan y Gothiaid a goresgynwyr eraill. Ar ôl i Rufain syrthio, cymerodd ei holynydd, yr Ymerodraeth Fysantaidd, reolaeth o'r dref. Ynghyd â gweddill Abkhazia, cyfunwyd Gagra yn rhan o deyrnas Georgiaidd Imereti o'r 9g ymlaen.

 Dolenni allanol 
 Gwefan y ddinas 
  gagra.narod.ru

Categori:Abchasia
Categori:Dinasoedd Georgia